Keywords

Summary



Keywords

1. Približevanje zakonodaj – Avtorska pravica in sorodne pravice – Direktiva 2001/29 – Usklajevanje nekaterih vidikov avtorske in sorodnih pravic v informacijski družbi – Javno distribuiranje – Pojem – Oglaševanje primerkov del, ki niso avtorskopravno varovana v državi članici, iz katere je to oglaševanje usmerjeno k članom javnosti, ki prebivajo v drugi državi članici, v kateri so ta dela avtorskopravno varovana, in vzpostavitev sistema dobave takih primerkov v to drugo državo članico – Vključitev

(Direktiva Evropskega parlamenta in Sveta 2001/29, člen 4(1))

2. Prosti pretok blaga – Industrijska in poslovna lastnina – Avtorske pravice – Varstvo – Nedovoljena prodaja primerkov del, ki v državi članici prodajalca niso avtorskopravno varovana, tako varstvo pa uživajo v državi članici pridobitelja – Kazenski postopki, uvedeni v državi članici distribucije varovanih del, zaradi pomoči pri distribuciji – Dopustnost

(člena 34 PDEU in 36 PDEU)

Summary

1. Trgovec, ki oglaševanje usmeri k članom javnosti, ki prebivajo v določeni državi članici, in vzpostavi ali jim omogoči poseben sistem dobave in način plačila ali dovoljuje tretjim, da to naredijo, tako da tem posameznikom omogoči, da pridobijo primerke del, ki so avtorskopravno varovana v tej državi članici, v državi članici, v kateri pride do dobave, izvede javno distribuiranje v smislu člena 4(1) Direktive 2001/29 o usklajevanju določenih vidikov avtorske in sorodnih pravic v informacijski družbi.

Za javno distribuiranje je namreč značilnih več operacij, ki potekajo vsaj od sklenitve prodajne pogodbe do njene izvršitve z dobavo posamezniku. Zato se lahko v okviru čezmejne prodaje transakcije, ki vključujejo javno distribuiranje v smislu te določbe, izvedejo v več državah članicah. V tem smislu lahko taka transakcija krši izključno pravico, da se dovoli ali prepove vsako javno distribuiranje v več državah članicah.

Trgovec je zato odgovoren za vse transakcije, ki jih izvede sam ali se izvedejo za njegov račun in ki vključujejo javno distribuiranje v državi članici, v kateri je distribuirano blago avtorskopravno varovano. Odgovoren je lahko tudi za vse enakovrstne transakcije tretje osebe, kadar se je posebej usmeril k javnosti namembne države in ne bi smel spregledati ravnanj te tretje osebe.

Kadar dobave posamezniku v drugi državi članici ni izvedel zadevni trgovec ali ni bila izvedena za njegov račun, mora nacionalno sodišče v vsakem posameznem primeru presoditi, ali obstajajo dokazi, na podlagi katerih je mogoče sklepati, da se je ta trgovec po eni strani dejansko usmeril k članom javnosti s prebivališčem v državi članici, v kateri je bila izvedena transakcija, ki vključuje javno distribuiranje v smislu člena 4(1) Direktive 2001/29, in da po drugi strani ne bi smel spregledati ravnanj te tretje osebe. Dejavniki, kot so obstoj spletne strani v jeziku države članice dobave, vsebina in načini distribucije reklamnega gradiva prodajalca in njegovo sodelovanje s takim trgovcem kot podjetjem, ki izvaja dobave v tej državi članici, lahko kažejo na tako usmerjeno ravnanje.

(Glej točke od 26 do 30 in točko 1 izreka.)

2. Člena 34 PDEU in 36 PDEU je treba razlagati tako, da ne nasprotujeta, da država članica na podlagi nacionalnega kazenskega prava kaznuje pomoč pri nedovoljeni distribuciji primerkov avtorskopravno varovanih del, če se primerki takih del javno distribuirajo na ozemlju te države članice v okviru prodaje, ki je posebej usmerjena k javnosti te države članice in ki je sklenjena v drugi državi članici, v kateri ta dela niso avtorskopravno varovana oziroma njihovega varstva ni mogoče uveljavljati proti tretjim osebam.

Omejitev prostega pretoka blaga, ki izhaja iz takega varstva pravice distribuiranja, je namreč utemeljena in sorazmerna glede na uresničevani legitimni cilj v okoliščinah, v katerih je bil obdolženec namerno, ali se je vsaj zavedal, vpleten v transakcije, ki vključujejo javno distribuiranje varovanih del na ozemlju ene države članice, v kateri je avtorska pravica polno varovana, s čimer je kršena izključna pravica imetnika te pravice.

(Glej točki 36 in 37 ter točko 2 izreka.)